Bekendstelling: Só lyk VW se nuwe handelsvoertuigDie nuwe Volkswagen Crafter (Foto: Volkswagen) Volkswagen het Donderdagaand sy splinternuwe handelsvoertuig bekendgestel. Sedert 1975 dien die VW Crafter as pakdonkie oor die hele wêreld. Die nuwe Crafter is die vierde weergawe en beweeg heeltemal weg van die ooreenkoms met Mercedes-Benz wat die derde generasie betref. Die nuwe Crafter is heeltemal nuut en 100% Volkswagen. ŉ Nuwe fabriek is in Wrzesnia, Pole, gebou om die nuwe Crafter te vervaardig. Die nuwe Crafter is as die handelsvoertuig van die jaar in 2017 aangewys. Twee eienskappe van die Crafter staan ooglopend uit. Eerstens is dit ŉ VW. Die paneelbord, stuurwiel, instrumente, rathefboom en so aan is alles soos mens dit sou kry in ŉ VW-passasiervoertuig. Tweedens is die uitstekende veiligheid- en bystandstelsels. Die Crafter het ook parkeer- en sleepwahulp. Jy kan ŉ sleepwa parkeer met die gebruik van die knoppie wat die spieëltjies stel. Die nuwe Volkswagen Crafter (Foto: Volkswagen) Volkswagen het hande gevat met verskeie ombouingsmaatskappye wat ŉ Crafter kan aanpas vir jou onderskeie kommersiële doeleindes, of dit nou ŉ ambulans, lykswa, taxi, of shuttle is – daar is reeds oplossings verkry met vervaardigers wat aan SABS-vereistes voldoen, en ombouings wat deur dié maatskappye aangebring word, sal nie jou voertuigwaarborg beïnvloed nie. Daar is verskeie laaibakvolumes beskikbaar, met drie verskillende lengtes en drie verskillende hoogtes. Die Crafter 35 is voorwielaangedrewe en geniet dus ŉ 100 mm- laer laaibakhoogte. Die 50-weergawe is agterwielaangedrewe en albei word deur ŉ 2.0-viersilinderturbodieselenjin aangedryf deur ŉ handratkas. Die enjin bied 103 kW en 340 Nm. Volkswagen het geen steen onaangeroer gelaat wat brandstofbesparing betref nie. Die Crafter gebruik tussen 7.3 en 7.6 ℓ/100 km, na gelang van die model. Die Crafter het die laagste windweerstand en sleepkoëffisiënt in sy klas. Die Crafter is beskikbaar in twee asafstande en drie hoogtes. Die reeks lyk só: Dié pryse sluit BTW en uitlaatgasbelasting in. Die reeks word gedek deur ŉ 2 jaar/onbeperkte km-waarborg asook ŉ 5 jaar/120 000 km-diensplan en 12 jaar korrosiewaarborg. Diensintervalle is 20 000 km.